
Csatornavagyon bérletéhez kapcsolódó bérleti/használati díjfizetési kötelezettség

A Fővárosi Önkormányzat tulajdonában lévő eszközök után a Fővárosi Csatornázási Művek Zrt. (továbbiakban:Társaság) a 2001. szeptember 7. napján kötött Bérleti és Üzemeltetési (Keret)Szerződés (BÜKSZ), valamint a 2006. január 24-én létrejött a BKSZTT kapcsolódó létesítményeinek üzemeltetésére vonatkozó Bérleti és Üzemeltetési Szerződés (BÜSZ) alapján a vagyontárgyak bérletéért és használatáért díj fizetésére kötelezett. A bérleti szerződés nem határozza meg a bérleti díj konkrét összegét, csak annak elemeit (amortizáció, adminisztrációs költség, az önkormányzat által csatornamű fejlesztésre felvett hitelek törlesztése, valamint azok kamatai).
A víziközmű-szolgáltatásról szóló 2011. évi CCIX. törvény (a továbbiakban Vksztv.) hatálybalépését megelőzően az árak megállapításáról szóló 1990 LXXXVII tv. alapján a Fővárosi Közgyűlés az éves csatornahasználati díj előterjesztése során döntött a csatornahasználati díjba beépített bérleti díjról, valamint a pénzügyi elszámolásokról szóló éves Megállapodás megkötéséről. 

A Felek szerződéses kötelezettségük értelmében kijelentették, hogy a megállapodást minden évben megkötik, mindaddig, amíg a Társaság és a Főváros Önkormányzata között 1997. november 3-án létrejött Közüzemi Szolgáltatási Szerződés hatályban van  és alkalmazandó.
A Főváros Közgyűlés, mint területileg illetékes árhatóság utoljára a 2012. évi csatornahasználati díjat állapította meg, amely nettó 2.515.475 e Ft bérleti díj összeget tartalmazott. A 2013-2015. évi megállapodások is nettó  2.515.475 e Ft bérleti díj összeg figyelembe vételével került megkötésre. 

A Vksztv. 18. (3) bekezdése alapján a használati díj mértékét a MEKH elnöke rendeletben állapítja meg. A 87. § (1) és a 74. § (4) bekezdés 1. pontjában meghatározott rendelet hatálybalépéséig a 2015. július 1-jén hatályos megállapodásban vagy a közérdekű üzemeltető kijelöléséről szóló határozatban meghatározott használati díj alkalmazandó.

A fennálló szerződéses kötelezettség alapján javaslom: 
· az előterjesztés 1. sz. melléklete szerinti 2016. évben fizetendő bérleti és használati díjról szóló megállapodás megkötését nettó 2.515.475 e Ft összeggel.
Monitoring busz üzemeltetési költségeinek biztosítása

A Budapesti Központi Szennyvíztisztító Telep és kapcsolódó létesítményei projekt keretén belül levegő, talaj és talajvíz mérésére szolgáló környezetvédelmi monitoring busz beszerzése történt. A monitoring busz üzemeltetését 2011. október 1-től közszolgáltatási szerződés keretén belül a Fővárosi Településtisztasági és Környezetvédelmi Kft. (továbbiakban: FTSZV) látja el. 
A Fővárosi Önkormányzat a 2242/2011. (VIII.31.) Főv. Kgy. határozat alapján egyetértett azzal, hogy a monitoring busz üzemeltetési költségeit a Fővárosi Önkormányzat csak 2011. utolsó negyedévében biztosítsa, 2012-től ez a költség a csatornahasználati díjban kerüljön beépítésre. 
Ennek megfelelően 2012. évtől kezdődően 2013-2015. években is Megállapodás került megkötésre a monitoring busz üzemeltetési költségének FCSM Zrt. részére történő továbbszámlázására. 

A 2242/2011. (VIII.31.) Főv. Kgy. határozat végrehajtása érdekében javaslom:

· az előterjesztés 2. sz. melléklete szerinti Megállapodás megkötését a BKSZT projekt keretében beszerzett, Fővárosi Önkormányzat tulajdonában lévő monitoring busz üzemeletetési költségeinek 2016. január 01. és 2016. december 31. közötti időszakra szóló elszámolásról.
Vízterhelési díj visszaigénylése

A környezetterhelési díjról szóló 2003. évi LXXXIX. törvény 26. § (3) bekezdése alapján kiadott 270/2003.(XII.24.) Korm. rend. 3.§ (3) bekezdése szerint a környezetterhelést csökkentő környezetvédelmi beruházások után a vízterhelési díjkedvezmény vehető igénybe, amelyre a közszolgáltató (Fővárosi Csatornázási Művek Zrt.) és az önkormányzat írásos megállapodása esetén a közszolgáltató jogosult.

A Közszolgáltató a vízterhelési díjkedvezmény igénybevételére a Budapesti Komplex Integrált Szennyvízelvezetési és Szennyvíztisztítási Program (BKISZ) III. projekt 1. részfeladat keretén belül megvalósuló, a Dél-budai régió területéről gyűjtött szennyvíz Központi Szennyvíztisztító telepre történő felvezetése beruházás kivitelezési idõszakára jogosult. A 270/2003. (XII. 24.) Korm. rendelet szerint a közszolgáltató az Önkormányzattal megkötött megállapodás birtokában veheti igénybe a díjkedvezményt.

A díjkedvezmény igénybevétele a BKISZ III. projekt kivitelezési munkáinak időtartamára érvényesíthető. A BKISZ III. kivitelezési munkakezdésre 2014. június 19-én került sor, a létesítmény max. 6 havi próbaüzeme 2016. május 20-án megkezdődött.

A beruházás a Közszolgáltatót az alábbi telephelyek és szabadkiömlők vonatkozásában érinti:
· szivattyútelepek: Mária Terézia utca, Háros utca és Váza utca,
· szabadkiömlők: Tóth József utca északi; Tóth József utca déli; Sörház utca; Vágóhíd utca és Vasút utca.
	
2016. évben érvényesíthető (a felsorolt telephelyeket érintő) díjkedvezmény várható összege 55.347 ezer Ft, azaz Ötvenötmillió-háromszáznegyvenhétezer forint. 

A Fővárosi Önkormányzat beruházásában megvalósuló Margitsziget csatornázása projekt kivitelezési munkakezdésre 2016. július 19-én került sor, s a beruházás várhatóan 2017. március 31-én fejeződik be.

A XIII. Margitsziget szabadkiömlőt érintő díjkedvezmény 2016. évi várható összege kb. 700 - 800 ezer Ft-ot jelent.

	A fentiek alapján javaslom: 
· az előterjesztés 3. sz. melléklete szerinti Megállapodás megkötését a vízterhelési díjkedvezmény Fővárosi Csatornázási Művek Zrt. általi igénybevételére.

Kérem a tisztelt Közgyűlést, hogy az előterjesztést megtárgyalni és a határozati javaslatokat jóváhagyni szíveskedjék.



Határozati javaslat
A Fővárosi Közgyűlés úgy dönt, hogy:

jóváhagyja és megköti a Fővárosi Önkormányzat tulajdonában lévő eszközök után a Fővárosi Csatornázási Művek Zrt. által 2016. évben fizetendő bérleti és használati díjról szóló Megállapodást az előterjesztés 1. sz. melléklete szerinti tartalommal. Felkéri a Főpolgármestert a Megállapodás aláírására.
határidő:	FCSM Zrt. közgyűlését követő 30 nap
felelős: 	Tarlós István főpolgármester

jóváhagyja és megköti a BKSZT projekt keretében beszerzett, Fővárosi Önkormányzat tulajdonában lévő monitoring busz üzemeltetési költségeinek elszámolásáról szóló 2016. évi Megállapodást az előterjesztés 2. sz. melléklete szerinti tartalommal. Felkéri a Főpolgármestert a Megállapodás aláírására.
határidő:	 FCSM Zrt. közgyűlését követő 30 nap
felelős: 	Tarlós István főpolgármester

jóváhagyja és megköti a Fővárosi Csatornázási Művek Zrt.-vel a 2016 évi vízterhelési díjkedvezmény igénybe vételére vonatkozó Megállapodást az előterjesztés 3. sz. melléklete szerinti tartalommal. Felkéri a Főpolgármestert a Megállapodás aláírására.
határidő:	 FCSM Zrt. közgyűlését követő 30 nap
felelős: 	Tarlós István főpolgármester

Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 56. § (1) bekezdése alapján a Fővárosi Csatornázási Művek Zrt. közgyűlésén Budapest Főváros Önkormányzata részvényesi képviselője kötött mandátummal eljárva „igen” szavazatával támogassa a 1. - 3. sz. melléklet szerinti Megállapodások megkötését. 
határidő:	FCSM Zrt. közgyűlésének napján
felelős: 	Tarlós István főpolgármester


meghatalmazza dr.Szemenyei Lászlót, hogy a Fővárosi Csatornázási Művek Zrt. soron következő közgyűlésén a Fővárosi Önkormányzat részvényesi képviselőjeként kötött mandátummal eljárva vegyen részt, és felkéri a főpolgármestert a részvényesi képviselő meghatalmazásának aláírására és kiadására.
határidő:	FCSM Zrt. közgyűlését megelőző 15 nap 
felelős: 	Tarlós István főpolgármester

Határozathozatal módja: 1. – 4. pontok esetében egyszerű szavazattöbbség
Budapest, 2016. október  „   ”


	

	dr. Szeneczey Balázs
főpolgármester-helyettes

	

	


	Láttam:
Sárádi Kálmánné dr.
főjegyző







mellékletek:
2016. évben fizetendő bérleti és használati díjról szóló Megállapodás
BKSZT projekt keretében beszerzett, Fővárosi Önkormányzat tulajdonában lévő monitoring busz üzemeltetési költségeinek elszámolásáról szóló 2016. évi Megállapodás
2016. évi vízterhelési díjkedvezmény igénybe vételére vonatkozó Megállapodás

